Esinemine Eestis. Punaselg-õgija on Aafrikas talvituv rändlind. Meile saabuvad nad tavaliselt mai keskpaigas. Isaslinnud saabuvad emaslindudest mõned päevad varem (Rootsis tehtud uuringu põhjal 2-5 päeva). Enamik linde lahkub juba augustis. Septembris võib kohata veel üksikuid noorlinde.  Punaselg-õgija on meil üldlevinud ja arvukas  haudelind, kelle arvukus on viimastel aastatel peale mõningast langusperioodi taas tõusnud. Aastatel 1998-2002 hinnati tema arvukuseks 20 000 - 35 000 haudepaari, aastatel 2003-2008 juba 40 000 - 60 000 haudepaari.